एमपी पेशाब कांड पर मीम में आरएसएस की ड्रेस में पेशाब करते दिखाया था
लोक गायिका नेहा सिंह राठौर पर एफआईआर दर्ज कर दी गई है। नेहा ने इसकी सूचना सोशल मीडिया पर अपने फॉलोवर्स को दी है। उन्होंने लिखा है कि- ' मध्य प्रदेश के सीधी जिले में भाजपा नेता ने आदिवासी व्यक्ति के सिर पर पेशाब की।
लोक गायिका नेहा सिंह राठौर की मुश्किलें फिर बढ़ गई हैं। मध्यप्रदेश के पेशाब कांड पर डाले गए एक पोस्ट को लेकर नेहा सिंह के खिलाफ भोपाल में एफआईआर दर्ज हुई है। लोक गायिका पर आरएसएस को बदनाम करने का आरोप है।
नेहा सिंह के ऑफिशियल ट्विटर हैंडल से एक फोटो पोस्ट की गई। इसमें कार्टून के जरिए एक शख्स को एक बैठे हुए शख्स पर पेशाब करते हुए दिखाया गया। पेशाब करने वाले शख्स की वेश-भूषा आरएसएस की ड्रेस जैसी है।
इस पर आपत्ति जताते हुए भोपाल के हबीबगंज थाने में उनके खिलाफ एफआईआर दर्ज की गई है। शिकायत के अनुसार उनकी पोस्ट में सीधी की घटना के आरोपी को आरएसएस की गणवेश पहना बताया गया है। यह शिकायत भाजपा के अनुसूचित जाति मोर्चा के मीडिया प्रभारी सूरज खरे ने की है।
नेहा ने एफआईआर होने की सूचना सोशल मीडिया पर अपने फॉलोअर्स को दी है। उन्होंने लिखा है कि-'मध्य प्रदेश के सीधी जिले में भाजपा नेता ने आदिवासी व्यक्ति के सिर पर पेशाब की। इस घटना की आलोचना करने पर मेरे खिलाफ एफआईआर दर्ज करवा दी गई है।'
'एमपी में का बा' लाने की थी तैयारी
नेहा सिंह राठौर यूपी में का बा, बिहार में का बा की तर्ज में एमपी में का बा लाने की तैयारी में है। एक दिन पहले 6 जुलाई को उन्होंने ट्विटर पर लिखा था- एमपी में का बा? कमिंग सून। 6 जुलाई को सुबह 10.39 बजे की गई यह पोस्ट कम समय में ही ट्रेंड में आ गई, लोगों ने नेहा की पोस्ट पर प्रतिक्रिया देनी शुरू कर दी।
इसके साथ नेहा ने जो कार्टून पोस्ट किया, उस पर बीजेपी नेता ने आपत्ति जताई है। गायिका पर आईपीसी की धारा 153-A के तहत एफआईआर दर्ज की गई है, इस एक्ट में आरएसएस और आदिवासी समुदाय में शत्रुता पैदा कराने का आरोप लगाया गया है।
सीधी कांड का वीडियो भी किया था पोस्ट
बता दें इससे पहले 4 जुलाई को नेहा ने सीधी कांड का वीडियो भी पोस्ट किया था। वीडियो के साथ लिखा- मध्यप्रदेश में आदिवासी युवक पर पेशाब करने वाले भाजपा युवा नेता प्रवेश शुक्ला की यह नीचता असहनीय है। आदिवासियों के प्रति बीजेपी का यही असली चेहरा है? ऐसा होगा आपका हिंदू-राष्ट्र?
पोल में हिस्सा लेकर खबर पर अपनी राय दीजिए...
'यूपी में का बा-2' गाने पर नोटिस
यूपी में का बा…गाकर सुर्खियों में आईं लोक गीत गायिका नेहा सिंह राठौर को 'यूपी में का बा-2' गाने पर कानपुर देहात पुलिस ने नोटिस जारी किया था। नेहा ने कानपुर देहात कांड में मां-बेटी की जिंदा जलकर मौत के बाद "यूपी में का बा सीजन-2" गाना गाया था।
इसमें उन्होंने घटना का जिक्र करते हुए सरकार और प्रशासन पर निशाना साधा था। नेहा को नोटिस कानपुर देहात की अकबरपुर पुलिस ने भेजा था। इस नोटिस में नेहा से 7 सवालों का जवाब 3 दिन के भीतर मांगा गया था।
नेहा से जुड़ी दूसरी खबर भी पढ़िए
'कवच न रहे ट्रेन में दुर्घटना भइल भारी..तोहर कैसन चौकीदारी':बालासोर ट्रेन हादसे पर नेहा सिंह का नया गाना; इशारों में पीएम से मांगा इस्तीफा
बालासोर ट्रेन हादसे के बाद विपक्ष सरकार को लगातार घेर रही है। वहीं बिहार की लोक गायिका नेहा सिंह राठौर ने अपने अंदाज में ट्रेन दुर्घटना को लेकर केंद्र सरकार पर निशाना साधा है। उन्होंने अपने नए गाने के जरिए केंद्र की सरकार पर तंज कसा और कई तरह से केन्द्र सरकार को नसीहत दी हैं। इतना ही नहीं नेहा ने अपने अंदाज में पीएम मोदी का इस्तीफा भी मांगा। पूरी खबर पढ़ने के लिए क्लिक करें।